সন্ধ্যার সেই গোধূলিলগ্নে হঠাৎই যেন বিনা মেঘে বজ্রপাত হলো। দু’জনই নির্বাক, নিথর হয়ে গেল। কেউ কোনো কথা বলছে না। আবিদ এতটাই অবাক হয়েছে যে, সে যেন বাকহারা হয়ে গেছে। আর জারিয়ার যা বলার তা তো সে বলেই ফেলেছে। বেশ কিছু সময় এই নীরবতার মধ্যে কেটে গেল। জারিয়া আবিদের বাহু ধরে বলল, ‘আবিদ, আমি তোমাকে এমন গোপন তথ্য দিয়েছি, যা তুমি কখনো কল্পনাও করোনি। এক ইহুদি কন্যা হিসেবে এ কথা কারো কাছে প্রকাশ করা ঘোরতর অন্যায় জেনেও আমি তা বলতে বাধ্য হয়েছি। কারণ আমার পিতামাতা, ভাই-ভাবী, আমার পরিবারের চেয়েও আমার ভালোবাসা আমার কাছে দামি। আমার সেই ভালোবাসার দোহাই, তুমি এ অভিযানে যাবে না। তুমি জানো না তাদের পরিকল্পনা। পথে প্রতি রাতে তোমাদের ওপর চোরাগুপ্তা হামলা চালানো হবে। মক্কা পৌঁছার আগেই তোমাদের বাহিনীর বহু লোক মারা পড়বে। অবশিষ্ট যারা থাকবে তাদের মোকাবেলা করতে হবে সম্পূর্ণ প্রস্তুত একটি বাহিনীর সাথে। ফলে খুব কম লোকই তোমাদের মদিনায় ফিরে আসতে পারবে। ভাগ্যগুণে যারা বেঁচে যাবে তারাও থাকবে আহত, ক্লান্ত। সব খুলে না বললে তোমাকে ফেরানো যাবে না বলেই এসব বলতে হলো আমাকে। আবিদ, তাই বলছি, আমার কথা শোন, মক্কা যাওয়ার সঙ্কল্প ত্যাগ করো তুমি।’ জারিয়ার কণ্ঠে মিনতি ও অনুনয়।